उत्तंक ने वहाँ से चलकर देखा कि एक बहुत लंबा-चैड़ा पुरुष बड़े भारी बैल पर चढ़ा हुआ है। उसने उत्तंक को सम्बोधन करके कहा कि ‘तुम इस बैल का गोबर खा लो।’ उत्तंक ने मना कर दिया। वह पुरुष फिर बोला, ‘उत्तंक! तुम्हारे आचार्य ने पहले इसे खाया है। सोच-विचार मत करो। खा जाओ।’ उत्तंक ने बैल का गोबर और मूत्र खा लिया और शीघ्रता के कारण बिना रूके वहाँ से चल पड़ा। उत्तंक ने राजा पौष्य के पास जाकर उन्हें आशीर्वाद दिया और कहा कि ‘मैं आपके पास कुछ माँगने के लिये आया हूँ।’ पौष्य ने उत्तंक का अभिप्राय जानकर उसे अन्तःपुर में रानी के पास भेज दिया। परन्तु उत्तंक को रनिवास में कहीं भी रानी दिखायी नहीं दी। वहाँ से लौटकर उसने पौष्य को उलाहना दिया कि ‘अन्तःपुर में रानी नहीं है।’ पौष्य ने कहा- ‘भगवन्! मेरी रानी पतिव्रता है। उसे उच्छिष्ट या अपवित्र मनुष्य नहीं देख सकता।’ उत्तंक ने स्मरण करके कहा कि ‘हाँ, मैंने चलते-चलते आचमन कर लिया था।’ पौष्य ने कहा- ‘ठीक है, चलते-चलते आचमन करना निषिद्ध है। इसलिये आप झूठे हैं।’ अब उत्तंक ने पूर्वाभिमुख बैठकर, हाथ-पैर-मुँह धोकर शब्द, फेन और उष्णता से रहित एवं हृदय पहुँचने योग्य जल से तीन बार आचमन किया और दो बार मुँह धोया। इस बार अन्तःपुर में जाने पर रानी दीख पड़ी और उसने उत्तंक को सत्पात्र समझकर अपने कुण्डल दे दिये। साथ ही, यह कहकर सावधान भी कर दिया कि ‘नागराज तक्षक ये कुण्डल चाहता है। कहीं तुम्हारी असावधानी से लाभ उठाकर वह ले न जाये।’